Danmark skal gå forrest og tage yderligere 10.000 kvoteflygtninge fra Syrien, foreslår Radikal Ungdom på weekendens landsmøde i Radikale Venstre.

Der er lagt op til debat om et af de for Radikale Venstre helt klassiske, centrale politiske spørgsmål, når partiets delegerede i den kommende weekend mødes til landsmøde i Nyborg.

Her møder Radikal Ungdom nemlig op med et udlændingepolitisk resolutionsforslag, som, hvis det bliver gennemført, vil opfordre folketingsgruppen til at arbejde for, at Danmark over de næste tre år tager 10.000 flere kvoteflygtninge fra Syrien.

Radikal Ungdoms landsformand, Victor Boysen, er fuldstændig overbevist om, at Danmark kan løfte den opgave.

- Vi står midt i den største humanitære krise i vor tid. Syrien står i flammer, og millioner er på flugt. Alligevel sidder Europas ledere på hænderne. Det skal der laves om på. Der skal handles – og Danmark skal gå forrest, siger han til TV 2.

Der er gået sport i, hvem der kan føre den strammeste asylpolitik på Christiansborg. Det er ærgerligt. Victor Boysen, landsformand for Radikal Ungdom

- Danmark skal ikke sidde på hænderne

På længere sigt er det ifølge Radikal Ungdom målet, at der etableres et fælles europæisk asylsystem. Men indtil da skal Danmark ikke sidde på hænderne, fastslår de unge radikale i forslaget.

Udover ønsket om at Danmark påtager sig et større ansvar i flygtningekrisen, mener Victor Boysen også, at der er behov for en modreaktion til den stramme udlændingepolitik, som regeringen har gennemført med støtte fra resten af blå blok og i vid udstrækning også Socialdemokraterne.

- Der er gået sport i, hvem der kan føre den strammeste asylpolitik på Christiansborg. Det er ærgerligt. Vi har brug for politikere, der siger: Syrere og danskere. Muhammed og Morten. Vi er alle i samme båd, siger Victor Boysen.

Kun en opfordring

Hvis forslaget vedtages, vil folketingsgruppen ikke være forpligtet til at arbejde for det. Det er udelukkende en opfordring.

Det skyldes, at Radikale Venstre lægger vægt på, at folketingsmedlemmerne kun er bundet af deres egen overbevisning – sådan som også grundloven fastslår det. Folketingsgruppen aflægger dog en rapport over status på resolutionerne på næste års landsmøde og vil her skulle forklare, hvorfor man ikke har arbejdet for et givent forslag.

Blandt de andre forslag, der skal drøftes er også et forslag om at legalisere hash. Det har folketingsgruppen for nylig erklæret sig villig til. Også det var oprindeligt en Radikal Ungdom-mærkesag.

TV 2 dækker landsmødet, der begynder lørdag.